Komission päätös,

tehty 6 päivänä heinäkuuta 2001,

väliaikaisista toimenpiteistä pepinon mosaiikkiviruksen yhteisöön kulkeutumisen ja siellä leviämisen estämiseksi istutettaviksi tarkoitettujen tomaatintaimien osalta

(tiedoksiannettu numerolla K(2001) 1768)

(2001/536/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvien tai kasvituotteiden haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY(1), sellaisena kuin se on muutettuna komission direktiivillä 2001/33/EY(2), ja erityisesti sen 16 artiklan 3 kohdan kolmannen virkkeen,

sekä katsoo seuraavaa:

(1) Yhdistynyt kuningaskunta, Alankomaat, Saksa ja Ranska ilmoittivat vuoden 1999 lopussa ja vuoden 2000 alussa muille jäsenvaltioille ja komissiolle pepinon mosaiikkiviruksen esiintymisistä tomaattisadoissa kyseisissä maissa sekä viruksen torjuntatoimenpiteistä.

(2) Komissio antoi päätöksellä 2000/325/EY(3) jäsenvaltioille luvan toteuttaa väliaikaisesti toimenpiteitä pepinon mosaiikkiviruksen yhteisöön kulkeutumisen ja siellä leviämisen estämiseksi istutettaviksi tarkoitettujen tomaattien osalta, siemeniä lukuun ottamatta.

(3) Jäsenvaltioiden päätöksen 2000/325/EY perusteella tekemissä virallisissa tarkastuksissa on todettu uusia esiintymiä. Lisäksi on käynyt ilmi, että pepinon mosaiikkivirusta esiintyy useissa kolmansissa maissa.

(4) Pepinon mosaiikkivirusta ei ole lueteltu direktiivin 2000/29/EY liitteessä I eikä liitteessä II. Tieteelliseen tietoon perustuva, useiden jäsenvaltioiden toteuttama alustava tuhoojan riskiarvio on kuitenkin osoittanut, että pepinon mosaiikkivirus ja sen haittavaikutukset saattavat olla merkittävä uhka kasvien terveydelle yhteisössä, erityisesti tomaattien kasvihuonetuotannon kannalta. Viruksen aiheuttamaa riskiä tomaattien ja muiden Solanaceae-kasvien, erityisesti perunoiden, avomaantuotannolle ei ole vielä täysin vahvistettu. Komissio on pyytänyt jäsenvaltioiden asianomaisia yksiköitä jatkamaan tieteellistä työtä ja antamaan lausuntonsa pepinon mosaiikkiviruksen tomaattien ja muiden Solanaceae-kasvien avomaantuotannolle aiheuttamasta riskistä. Tähän mennessä pepinon mosaiikkiviruksen tieteellisestä arvioinnista ei ole vielä saatu riittäviä selvityksiä edellä mainitun tuhoojan alustavan riskiarvion tarkistamiseksi.

(5) Koska päätös 2000/325/EY ei enää ole voimassa, on tarpeen säätää väliaikaisista toimenpiteistä pepinon mosaiikkiviruksen torjumiseksi.

(6) Tartuntalähdettä tomaatin hedelmien tuotantoon käytettävissä tiloissa ei ole kuitenkaan vielä tunnistettu. Tästä syystä komissio pyytää asianomaisia yksiköitä jäsenvaltioissa selvittämään tartunnan lähteet ja kulkeutumisväylän.

(7) Vaikka tomaatinsiementen merkitystä tartuntalähteenä ei ole vielä täysin selvitetty, sen voidaan kuitenkin olettaa olevan suuri. Tästä syystä toimenpiteitä olisi sovellettava myös tomaatinsiemeniin.

(8) Näitä toimenpiteitä olisi sovellettava pepinon mosaiikkiviruksen kulkeutumiseen tai leviämiseen, kolmansista maista peräisin oleviin, istutettaviksi tarkoitettujen tomaatintaimien tarkastamiseen ja istutettaviksi tarkoitettujen tomaatintaimien siirtämiseen. Niihin olisi sisällyttävä myös pepinon mosaiikkiviruksen esiintymisen yleisempää seurantaa jäsenvaltioissa.

(9) Edellä mainittujen toimenpiteiden tuloksia arvioidaan säännöllisesti erityisesti jäsenvaltioiden toimittamien tietojen perusteella. Mahdollisia jatkotoimenpiteitä harkitaan arvioinnin tulosten ja jäsenvaltioiden asianomaisten yksiköiden antamien tietojen ja tieteellisen lausunnon perusteella.

(10) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Kielletään istutettaviksi tarkoitettujen tomaatintaimien (Lycopersicon lycopersicum (L.) Karsten ex Farw.) tuominen yhteisöön ja siirtäminen siellä, jos ne ovat pepinon mosaiikkiviruksen saastuttamia.

2 artikla

Kolmansista maista peräisin olevien, istutettaviksi tarkoitettujen tomaatintaimien on täytettävä tämän päätöksen liitteessä olevassa 1 ja 2 kohdassa säädetyt edellytykset, ja ne on tarkastettava yhteisöön tuotaessa pepinon mosaiikkiviruksen esiintymisen varalta direktiivin 2000/29/EY 13 artiklan 1 kohdan a alakohdan mukaisesti soveltuvin osin.

3 artikla

1. Istutettaviksi tarkoitetut tomaatintaimet voidaan siirtää tuotantopaikasta ainoastaan, jos ne täyttävät tämän päätöksen liitteessä olevassa 3 tai 4 kohdassa säädetyt edellytykset.

2. Edellä olevaa 1 kohtaa ei sovelleta sellaisten taimien siirtoon, jotka on tarkoitettu myytäviksi lopullisille kuluttajille, jotka eivät ole osallisena ammattimaisessa kasvintuotannossa, mikäli taimien pakkauksesta tai muuten käy selvästi ilmi, että ne on tarkoitettu tällaiseen kuluttajille suunnattuun myyntiin.

4 artikla

Jäsenvaltioiden on toteutettava virallisia tarkastuksia vähintään tomaatintaimien ja tomaatin hedelmien tuotantotiloissa pepinon mosaiikkiviruksen esiintymisen varalta.

Ensimmäisessä kohdassa säädettyjen tarkastusten tulokset on ilmoitettava komissiolle ja muille jäsenvaltioille 30 päivään syyskuuta 2002 mennessä, sanotun kuitenkaan rajoittamatta direktiivin 2000/29/EY 16 artiklan 2 kohdan säännösten soveltamista.

5 artikla

Komissio tarkastelee tämän päätöksen toimivuutta uudelleen viimeistään 31 päivänä lokakuuta 2002.

6 artikla

Tätä päätöstä sovelletaan 31 päivään joulukuuta 2002 asti.

7 artikla

Tämä päätös on osoitettu kaikille jäsenvaltioille.

Tehty Brysselissä 6 päivänä heinäkuuta 2001.

Komission puolesta

David Byrne

Komission jäsen

(1) EYVL L 169, 10.7.2000, s. 1.

(2) EYVL L 127, 9.5.2001, s. 42.

(3) EYVL L 113, 12.5.2000, s. 52.

LIITE

1. Rajoittamatta direktiivin 2000/29/EY liitteessä III olevan 13 kohdan säännösten soveltamista, kolmansista maista peräisin olevien istutettaviksi tarkoitettujen tomaatintaimien, siemeniä lukuun ottamatta, mukana on oltava direktiivin 2000/29/EY 7 tai 8 artiklassa tarkoitettu todistus, jossa todetaan seuraavaa:

a) ne ovat peräisin alueilta, joilla pepinon mosaiikkivirusta ei tiedetä esiintyvän; tai

b) jos ne on kasvatettu tiloissa, joissa tuotetaan niin tomaatintaimia kuin tomaatin hedelmiä, hedelmien tuotanto- ja pakkausosastot on erotettu selvästi taimien tuotanto- ja pakkausosastoista tartunnan välttämiseksi, ja

ba) tuotantopaikalla vähintään kerran sinä aikana, jona kasvit ovat olleet tuotantopaikalla, toteutetuissa tarkastuksissa ei ole havaittu pepinon mosaiikkiviruksen oireita, tai tapauksissa, joissa tuotantopaikalla on havaittu pepinon mosaiikkivirusta, sen jälkeen, kun on toteutettu asianmukaiset toimenpiteet pepinon mosaiikkiviruksen hävittämiseksi, kyseinen tuotantopaikka on todettu vapaaksi pepinon mosaiikkiviruksesta virallisissa tarkastuksissa, pistokokeet mukaan luettuina, ja valvonnassa asianmukaisen ajan kuluessa, tai

bb) pepinon mosaiikkivirusta ei ole löydetty tuotantopaikalla tuotetuista, kasvatetuista tai säilytetyistä kasveista otettujen lehtinäytteiden tutkimuksissa, joita on tehty vähintään kerran neljän viikom aikana, tai tapauksissa, joissa tuotantopaikalla on havaittu pepinon mosaiikkivirusta, sen jälkeen, kun kullekin erälle on tehty lisäkokeita, erät on todettu kyseisissä kokeissa vapaaksi pepinon mosaiikkiviruksesta.

2. Kolmansista maista peräisin olevien tomaatinsiementen mukana on oltava direktiivin 2000/29/EY 7 tai 8 artiklassa tarkoitettu todistus, jonka mukaisesti siemenille on tehty asianmukainen happokäsittely, ja

a) joko ne ovat peräisin alueilta, joilla pepinon mosaiikkivirusta ei tiedetä esiintyvän; tai

b) kasveissa ei ole tuotantopaikalla havaittu pepinon mosaiikkiviruksen oireita koko niiden viljelyaikana; tai

c) niistä otetulle edustavalle näytteelle on tehty asianmukaisia menettelyjä noudattaen virallinen testi pepinon mosaiikkiviruksen varalta, ja ne on tässä testissä todettu vapaiksi pepinon mosaiikkiviruksesta.

3. Yhteisöstä peräisin olevat istutettaviksi tarkoitetut tomaatintaimet, siemeniä lukuun ottamatta, voidaan siirtää tuotantopaikasta ainoastaan,

a) jos ne ovat peräisin alueilta, joilla pepinon mosaiikkivirusta ei tiedetä esiintyvän; tai

b) jos ne on kasvatettu tiloissa, joissa tuotetaan niin tomaatintaimia kuin tomaatin hedelmiä, hedelmien tuotanto- ja pakkausosastot on erotettu selvästi taimien tuotanto- ja pakkausosastoista tartunnan välttämiseksi, ja

ba) jos tuotantopaikalla vähintään kerran sinä aikana, jona kasvit ovat olleet tuotantopaikalla, toteutetuissa tarkastuksissa ei ole havaittu pepinon mosaiikkiviruksen oireita, tai tapauksissa, joissa tuotantopaikalla on havaittu pepinon mosaiikkivirusta, sen jälkeen, kun on toteutettu asianmukaiset toimenpiteet pepinon mosaiikkiviruksen hävittämiseksi ja kyseinen tuotantopaikka on tämän jälkeen todettu vapaaksi pepinon mosaiikkiviruksesta virallisissa tarkastuksissa, pistokokeet mukaan luettuina, ja valvonnassa asianmukaisen ajan kuluessa, tai

bb) jos pepinon mosaiikkivirusta ei ole löydetty tuotantopaikalla tuotetuista, kasvatetuista tai säilytetyistä kasveista otettujen lehtinäytteiden tutkimuksissa, joita on tehty vähintään kerran neljän viikon aikana, tai tapauksissa, joissa tuotantopaikalla on havaittu pepinon mosaiikkivirusta, sen jälkeen, kun kullekin erälle on tehty lisäkokeita, ja erät on sen jälkeen todettu kyseisissä kokeissa vapaaksi pepinon mosaiikkiviruksesta.

4. Yhteisöstä peräisin olevia tomaatinsiemeniä voidaan siirtää tuotantopaikasta ainoastaan, jos niille on tehty asianmukainen happokäsittely, ja

a) joko ne ovat peräisin alueilta, joilla pepinon mosaiikkivirusta ei tiedetä esiintyvän; tai

b) kasveissa ei ole tuotantopaikalla havaittu pepinon mosaiikkiviruksen oireita koko niiden viljelyaikana; tai

c) niistä otetulle edustavalle näytteelle on tehty asianmukaisia menettelyjä noudattaen virallinen testi pepinon mosaiikkiviruksen varalta, ja ne on tässä testissä todettu vapaiksi pepinon mosaiikkiviruksesta.